桂山諸洞歌
作者：趙夔
朝代：宋

paragraphs: 宜人之地少陵詩，閱玩前賢詞意奇。
爛然五詠非虛語，位壓坤方占一維。
青青四顧列羣山，生自天工巧若𨬖。
玲瓏拔地聳層秀，崢嶸嵯峨星斗間。
其中有洞十二所，七星山下栖霞府。
日月華君顯迹靈，遇者當時鄭冠卿。
歸到人間已三載，仙洞光陰時未改。
至今舊記傳無窮，玄巖蟠蟄聞白龍。
一泓沈碧寒潭瑩，水月圓明下翠峰。
枕城樓觀環俯視，綠鎖喬林春日媚。
秦碑柳記已難觀，漓水南流泛渺漫。
慶林巽穴玄風出，華景高明隱丹室。
西方虛秀貫山腰，南華朝陽風景饒。
夕陽北牖通仙徑，白雀嘉蓮池淥浄。
許多佳致卒難題，留與詞人賡雅詠。